Beri lot tanah ngagai sida ke patut
PENGINGAT… Datu Dr Penguang anak Manggil begambar nyadika pengingat begulai enggau bala KMKK raban bansa Melayu pengudah mendingka penerang. MARUDI: Bisi 362 peminta lama lot tanah skim endur berumah baru Kampung Pemindahan, ku Penulung Menteri Penegrai, Pengawa Berumah enggau Perintah Pelilih Menua Datu Dr Penguang anak Manggil maya betemu sereta berandau enggau bala Tuai Mensia Mayuh enggau Tuai Raban Bansa (KMKK) Melayu enggau Cina ba maya ke enda sebaka di Palan Servis N.76 Marudi. Ku iya, bisi 477 lot tanah skim endur berumah baru Kampung Pemindahan sereta 100 lot udah dikemendarka Opis Survei enggau Tanah lalu bisi laluh 377 lot. Iya mega madahka diri udah nerima ripih nama peminta lot tanah nya ari Opis Survei enggau Tanah berengkah ari taun 2000 sereta 69 agi peminta baru nya ari kaban baru. “Dikena nentuka nya, aku deka meda komiti KMKK Melayu enggau China berandau enggau pangan diri sereta meratika ripih nama peminta lebih silik dikena nentuka sapa ke sigi endang patut begunaka lot tanah nya,” ku iya. Ku Penguang, iya enda ulih ngaga pemutus sapa ke patut diberi lot tanah nya sebedau pemutus digaga raban KMKK, iya nya peminta ke disukung sida iya. “Iya ke bisi dipeda aku nya mayuh peminta ari orang luar sereta bisi mega peminta lama ari sida ke udah nadai agi,” ku iya. Nitihka komposyseyn raban bansa ke bisi minta lot tanah nya, Melayu (15.1 pesen ), Orang Kiput ( 4.1 pesen), Orang Melanau ( 1.38 pesen), Iban (13.8 pesen, Cina (32.32 pesen) sereta Orang Ulu (33.15 pesen ). Ku iya, sekeda ari sida ke minta lot tanah nya udah pindah ari Marudi sereta udah netapka ba endur bukai kelimpah ari bisi udah mati. “Sida meseti milih peminta ke patut sereta meri nama ke udah dikemendar ngagai aku ba ujung bulan Februari tu ngambika diberi ngagai Opis Tanah enggau Survei,” ku Penguang. Sama bisi enggau maya randau nya SAO Nancy Abau, Chairman Kunsil Pelilih Marudi Kunsilor Edward Mendai enggau Pemanca Jamel Haji Sabil. 
See author's posts
